ሁሉም የግል ባንኮች ከታክስ በፊት ከ18 ቢሊዮን ብር በላይ አተረፉ
በኢትዮጵያ የባንክ ኢንዱስትሪ ውስጥ የሚንቀሳቀሱ 16 የግል ባንኮች በ2012 የሒሳብ ዓመት፣ ከታክስና ሌሎች ተቀናሾች በፊት ከ18.2 ቢሊዮን ብር በላይ ማትረፋቸው ታወቀ፡፡የሁሉም የግል ባንኮችን ዓመታዊ የሥራ አፈጻጸም የሚያመለክተው ግርድፍ የሒሳብ መረጃ እንደሚጠቁመው፣ በ2012 የሒሳብ ዓመት ከታክስና ከሌሎች ተቀናሾች በፊት ያገኙት ትርፍ ካለፈው ዓመት ጋር ሲነፃፀር ከ4.3 ቢሊዮን ብር በላይ ብልጫ አሳይቷል፡፡ ሁሉም የግል ባንኮች አሁንም በአትራፊነት መዝለቃቸውን የሚያመለክተው ይኸው መረጃ፣ ዓመታዊ ትርፋቸውን ከአንድ ቢሊዮን ብር በላይ ማድረስ የቻሉ ባንኮች ቁጥር አሥር መድረሱን አመልክቷል፡፡ባለፈው ዓመት የትርፍ መጠናቸውን ከአንድ ቢሊዮን ብር በላይ ማድረስ የቻሉት አምስት ባንኮች ሲሆኑ፣ ዘንድሮ ግን ከታክስና ከሌሎች ተቀናሾች በፊት ዓመታዊ ትርፋቸውን ከአንድ ቢሊዮን ብር በላይ ማድረስ የቻሉት በአምስት ጨምረዋል፡፡በመረጃው መሠረት በ2012 የሒሳብ ዓመት ከ16 የግል ባንኮች ዘንድሮም በከፍተኛ አትራፊነቱ የተቀመጠው አዋሽ ባንክ ነው፡፡ ባንኩ ከታክስና ከሌሎች ተቀናሾች በፊት 4.19 ቢሊዮን ብር ማትረፉን ባለፈው ዕትም መዘገባችን ይታወሳል፡፡ ዳሸን ባንክ 1.8 ቢሊዮን ብር በማትረፍ ቀጣዩን ሥፍራ መያዙን ለማወቅ ተችሏል፡፡ በሒሳብ ዓመቱ ለመጀመርያ ጊዜ ዓመታዊ የትርፍ ምጣኔውን ከአንድ ቢሊዮን ብር በላይ ማድረስ የቻለው የኦሮሚያ የኅብረት ሥራ ባንክ፣ ሦስተኛውና ከፍተኛ አትራፊ መሆን ችሏል፡፡ የኦሮሚያ የኅብረት ሥራ ባንክ በ2012 የሒሳብ ዓመት ከታክስና ከሌሎች ተቀናሾች በፊት 1.7 ቢሊዮን ብር አትርፏል፡፡ የኦሮሚያ የኅብረት ሥራ ባንክ በሒሳብ ዓመቱ ባስመዘገበው የትርፍ መጠን፣ ከሌሎች ባንኮች በተለየ ዓመታዊ ትርፉን በእጥፍ በሚባል ደረጃ ማሳደግ መቻሉን ለማወቅ ተችሏል፡፡ የኦሮሚያ የኅብረት ሥራ ባንክ ባለፈው ዓመት ያተረፈው 866 ሚሊዮን ብር ቢሆንም፣ በ2012 ዓ.ም. የትርፍ መጠኑን በ864 ሚሊዮን ብር በማሳደግ 1.7 ቢሊዮን ብር መድረስ ችሏል፡፡በሒሳብ ዓመቱ ዓመታዊ የትርፍ ምጣኔያቸውን ከአንድ ቢሊዮን ብር በላይ ማድረስ የቻሉት ቀሪዎቹ አራት ባንኮች አንበሳ፣ ዘመን፣ ኅብረትና ወጋገን ባንኮች ናቸው፡፡ኅብረት ባንክ 1.2 ቢሊዮን ብር፣ አንበሳ ባንክ 1.07 ቢሊዮን ብር፣ ዘመን ባንክ 1.05 ቢሊዮን ብር፣ ወጋገን ባንክ 1.29 ቢሊዮን ብር ከታክስና ከሌሎች ተቀናሾች በፊት እንዳተረፉ ታውቋል፡፡ ከእነዚህ ባንኮች ውስጥ ወጋገን ከሁለት ዓመት ቀደም ብሎ ዓመታዊ ትርፉን ከአንድ ቢሊዮን ብር በላይ ያደረሰ ቢሆንም፣ በ2011 የሒሳብ ዓመት የትርፍ ምጣኔው መቀነሱ ይታወሳል፡፡ በ2012 የሒሳብ ዓመት ግን የትርፍ ምጣኔውን በማሳደግ ወደ 1.29 ቢሊዮን ብር የሚጠጋ ትርፍ ማስመዝገብ ችሏል፡፡ ባለፈው ዓመት ትርፋቸውን ከአንድ ቢሊዮን ብር በላይ በማድረስ ተጠቅሰው የነበሩትና በ2012 የሒሳብ ዓመትም የትርፍ ምጣኔያቸው ከአንድ ቢሊዮን ብር በላይ ሆኖ የቀጠሉት አምስቱ ባንኮች አዋሽ፣ ዳሸን፣ አቢሲኒያ፣ ንብና ኦሮሚያ ኢንተርናሽናል ባንኮች ናቸው፡፡የአገሪቱ ባንኮች እንዲህ ባለ ሁኔታ በየዓመቱ የትርፍ ምጣኔያቸውን በማሳደግ ከሌሎች የኢኮኖሚ ዘርፎች በተለየ በዕድገት መቀጠላቸውን በተመለከተ ሪፖርተር ያነጋገራቸው አንድ የማክሮ ኢኮኖሚ ባለሙያ፣ ‹‹ዕድገታቸው የሚጠበቅ ነው፤›› ብለዋል፡፡የኢትዮጵያ ባንኮች ብዙ ተወዳዳሪ ስለሌለባቸው፣ እንዲሁም የሚያሰባስቡትን ተቀማጭ ገንዘብ በቀላሉ ማበደር የሚችሉበት ዕድል መኖሩ ለትርፍ ዕድገታቸው አስተዋጽኦ አድርጓል ሲሉም ባለሙያው አስረድተዋል፡፡በተለይ የ27 በመቶ ቦንድ ግዥ መመርያ መሻሩና ለቦንድ ግዥው ያዋሉት የነበረውን ገንዘብ ለደንበኞቻቸው ማበደራቸው፣ በዚህ ዓመት የብድር መጠናቸው ከፍ እንዲልና ትርፋቸው ላይም ዕድገት እንዲመጣ ማስቻሉ እንደ አንድ ምክንያት ሊጠቀስ ይችላል ሲሉም አክለዋል፡፡ በወጪ ንግድና በሌሎች የአገልግሎት ዘርፎች ያገኙ የነበረው ገቢም ያን ያህል ባለመቀነሱ፣ እንዲሁም የብድር መጠናቸው በማደጉ ለትርፍ ዕድገታቸው አስተዋጽኦ ማድረጉንም ባለሙያው ሳይጠቅሱ አላለፉም፡፡